b'\n_START_ARTICLE_\nOplotnica\n_START_SECTION_\nZgodovina\n_START_PARAGRAPH_\nNaselbina s tem imenom se v pisnih virih prvi\xc4\x8d omenja leta 1182, ko je \xc5\xa1tajerski vojvoda Otokar IV. podaril \xc5\xbei\xc4\x8dkemu samostanu kmetijo v Oplotnici. Iz 11. stoletja naj bi izvirala tudi prvotna gra\xc5\xa1\xc4\x8dina. Leta 1213 se v listinah omenja oplotni\xc5\xa1ki vitez Sibot, prvi in tudi edini po imenu znani \xc4\x8dlan tukaj\xc5\xa1nje plemi\xc5\xa1ke rodbine. V Oplotnici je \xc5\xbee v za\xc4\x8detku 13. stoletja obstajal lokalni samostanski urad (pristava). V lasti \xc5\xbdi\xc4\x8dkega samostana je bila Oplotnica celih 600 let, do leta 1782, ko je cesar Jo\xc5\xbeef II. z dekretom ukinil samostan, zato se je \xc5\xa1ele kasneje razvila v ve\xc4\x8dje naselje s pode\xc5\xbeeljskim zna\xc4\x8dajem.\n_START_SECTION_\nEtimologija\n_START_PARAGRAPH_\nKrajevno ime je izpeljano iz prvotnega vodnega imena (hidronima) Oplotni\xc5\xa1\xc4\x8dica prek tam nepotrjenega krajevnega imena Oplot, narejenega iz ob\xc4\x8dnega imena opl\xc3\xb2t v pomenu plot, ograja. Beseda, ki je tvorjena iz plot\xd1\x8c v pomenu plot je imenska osnova tudi pri drugi Slovanih; npr. \xc4\x8de\xc5\xa1ka krajevna imena Oplot, Oploty, Oplotno. V starih listinah se kraj prvi\xc4\x8d omenja v tekstu leta 1182 mansum unum Zoploniz...pertotam aquam, que Plotonitz dicitur..., leta 1206 Oplotnitz, 1213 Opplotnitz, 1235 Oploz in 1302 Oplotnitz.\n_START_SECTION_\nGospodarske dejavnosti\n_START_PARAGRAPH_\nPogonsko mo\xc4\x8d Oplotni\xc5\xa1\xc4\x8dice, ki te\xc4\x8de skozi naselje, so neko\xc4\x8d uporabljale fu\xc5\xbeine, kova\xc4\x8dnice, \xc5\xbeage in mlini. Gla\xc5\xbeuta kneza Windischgr\xc3\xa4tza in obrat za proizvodnjo lesene volne sta v Oplotnici delovala do leta 1894. Iz nekdanje obrtne tradicije so po II. svetovni vojni nastali posamezni manj\xc5\xa1i obrati kovinske, lesnopredelovalne in druge industrije.'